
ROZSUDOK V MENE SLOVENSKEJ REPUBLIKY Okresný súd Prešov sudcom JUDr. Petrom Uhrinovským, PhD. v právnej veci žalobcu A. B., nar. XX.X.XXXX, bytom C. D. X, XXX XX A., zast. JUDr. Igor Šafranko, Advokátska kancelária, so sídlom ul. Sovietskych hrdinov č., 163/66089 01 Svidník, proti žalovanému 365.bank, a. s., so sídlom Dvořákovo nábrežie 4, 811 02 Bratislava - Staré Mesto, IČO: 31 340 890, zast. SEDLAČKO & PARTNERS, s. r. o., advokátska kancelária, so sídlom Štefánikova 8, 811 05 Bratislava, IČO: 36 853 186, o vydanie bezdôvodného obohatenia 796,60 EUR a 474,65 EUR, o určenie, že úvery sú bezúročné a bez poplatkov, o určenie NZP, takto rozhodol: I. Určuje, že úver zo Zmluvy o úvere dostupná pôžička č. XXXXXXXXXX zo dňa 19.5.2011, je bezúročný a bez poplatkov. II. Určuje, že úver zo Zmluvy o úvere dostupná pôžička č. XXXXXXXXXX zo dňa 29.12.2011, je bezúročný a bez poplatkov. III. Určuje, že zmluvná podmienka uvedená v Obchodných podmienkach pre úver dostupná pôžička k Zmluve o úvere dostupná pôžička č. XXXXXXXXXX zo dňa 19.5.2011, v článku 5 – Splácanie úveru, započítanie pohľadávok a zabezpečenie, bod 5.6., v znení: „Platby od Klienta sa voči pohľadávke Banky započítavajú bez ohľadu na to, na aké záväzky bola platba poukázaná, v nasledujúcom poradí: [1] na poplatky podľa Sadzobníka, [2] úrok z omeškania, [3] úrok z úveru, [4] splátka istiny úveru. V prípade viacerých pohľadávok Banky voči Klientovi sa platby Klienta započítavajú najskôr na pohľadávku skôr splatnú podľa uvedeného poradia. V prípade, ak je Klient majiteľom, prípadne spoludisponentom osobného účtu vedeného Bankou, podpisom ZoÚ udeľuje výslovný a neodvolateľný súhlas s inkasom peňažných prostriedkov z tohto účtu na účely splácania svojich peňažných záväzkov zo ZoÚ. Banka je oprávnená započítať svoje splatné i nesplatné pohľadávky voči Klientovi bez ohľadu na právny titul ich vzniku proti akýmkoľvek pohľadávkam Klienta voči Banke.“ je neprijateľnou zmluvou podmienkou. IV. Určuje, že zmluvná podmienka uvedená v Zmluve o úvere dostupná pôžička č. XXXXXXXXXX zo dňa 19.5.2011, v Sadzobníku poplatkov – účinnosť od 16. mája 2011, v článku Úvery pre obyvateľstvo, časť dostupná pôžička, v znení: „10. 1. upomienka po omeškaní splátky 9,96 €, 11. 2. upomienka po omeškaní splátky 24,90 €.“ je neprijateľnou zmluvou podmienkou. V. Určuje, že zmluvná podmienka uvedená v Zmluve o úvere dostupná pôžička č. XXXXXXXXXX zo dňa 29.12.2011 v časti (2) Zmluva o úvere, bod 5), v znení: „ Zmluvné strany sa dohodli, že akékoľvek spory, ktoré vzniknú z tejto zmluvy, vrátane sporov o jej vznik, platnosť a výklad, budú rozhodované v súlade s rozhodcovskou doložkou uvedenou v článku 10, II. Časti Všeobecných obchodných podmienok. Klient berie na vedomie, že rozhodnutie rozhodcovského súdu je konečné a jeho zrušenia žalobou na súde sa môže domáhať len z dôvodov vymedzených v zákone č. 244/2002 Z.z. o rozhodcovskom konaní.“ je neprijateľnou zmluvou podmienkou.
VI. Určuje, že zmluvná podmienka uvedená v Obchodných podmienkach pre úver dostupná pôžička k Zmluve o úvere dostupná pôžička č. XXXXXXXXXX zo dňa 29.12.2011, v článku 5 – Splácanie úveru, započítanie pohľadávok a zabezpečenie, bod 5.6, v znení: „Platby od Klienta sa voči pohľadávke Banky započítavajú bez ohľadu na to, na aké záväzky bola platba poukázaná, v nasledujúcom poradí: [1] na poplatky podľa Sadzobníka, [2] úrok z omeškania, [3] úrok z úveru, [4] splátka istiny úveru. V prípade viacerých pohľadávok Banky voči Klientovi sa platby Klienta započítavajú najskôr na pohľadávku skôr splatnú podľa uvedeného poradia. V prípade, ak je Klient majiteľom, prípadne spoludisponentom osobného účtu vedeného Bankou, podpisom ZoÚ udeľuje výslovný a neodvolateľný súhlas s inkasom peňažných prostriedkov z tohto účtu na účely splácania svojich peňažných záväzkov zo ZoÚ. Banka je oprávnená započítať svoje splatné i nesplatné pohľadávky voči Klientovi bez ohľadu na právny titul ich vzniku proti akýmkoľvek pohľadávkam Klienta voči Banke.“ je neprijateľnou zmluvou podmienkou. VII. Určuje, že zmluvná podmienka uvedená v Zmluve o úvere dostupná pôžička č. XXXXXXXXXX zo dňa 29.12.2011, v Sadzobníku poplatkov – účinnosť od 16. mája 2011, v článku Úvery pre obyvateľstvo, časť dostupná pôžička, v znení: „10. 1. upomienka po omeškaní splátky 9,96 €, 11. 2. upomienka po omeškaní splátky 24,90 €.“ je neprijateľnou zmluvou podmienkou. VIII. V prevyšujúcej časti žalobu zamieta. IX. Žalobcovi priznáva nárok na náhradu trov konania v časti určovacej žaloby voči žalovanému v rozsahu 55 %, o výške ktorých bude rozhodnuté samostatným uznesením po právoplatnosti tohto rozsudku. X. Žalovanému priznáva nárok na náhradu trov konania v časti žaloby na peňažné plnenie voči žalobcovi v rozsahu 100 %, o výške ktorých bude rozhodnuté samostatným uznesením po právoplatnosti tohto rozsudku. odôvodnenie: 1. Žalobca sa žalobou 1 doručenou súdu dňa 2.1.2023 domáhal voči žalovanému nárokov vzniknutých titulom zmluvy o úvere dostupná pôžička č. XXXXXXXXXX uzatvorenej dňa 19.5.2011 (ďalej aj ako „Zmluva 1“), a to nárokov (-) na vydanie bezdôvodného obohatenia vo výške 796,60 EUR, (-) určenie, že úver zo Zmluvy je bezúročný a bez poplatkov, (-) určenie neprijateľnosti zmluvných podmienok. 1.1. Žalobu 1 odôvodnil tým, že predmetom Zmluvy bolo poskytnutie úveru vo výške 2.500 EUR (ďalej aj ako „Úver 1“). Zmluva 1 musí okrem iného obsahovať obligatórne náležitostí podľa zákona č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej aj ako „Zákon o spotrebiteľských úveroch“). Podľa § 11 ods. 1 Zákona o spotrebiteľských úveroch, poskytnutý Úver 1 sa považuje za bezúročný a bez poplatkov, ak Zmluva 1 neobsahuje náležitosti podľa § 9 ods. 2 písm. a) až k), r) a y) a § 10 ods. 1. 1.2. Zmluva 1 z obligatórnych náležitostí podľa zákona č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej aj ako „Zákon o spotrebiteľských úveroch“) neobsahuje: (-) druh spotrebiteľského úveru, (-) dobu trvania Zmluvy, (-) správnu výšku celkovej čiastky, ktorú musí spotrebiteľ zaplatiť, (-) predpoklady použité na výpočet RPMN. 1.3. Ďalším dôvodom, pre ktorý žalovanému vznikol nárok len na vydanie bezdôvodného obohatenia a nie aj jej príslušenstva, spočíva v jeho postupe pri posudzovaní schopnosti žalobcu splácať Úver 1, ktorý nevykonal s odbornou starostlivosťou, ako bol povinný podľa § 7 ods. 1 Zákona o spotrebiteľských úderoch. Žalobca uviedol skutočností v vzťahu k jeho príjmu, výdavkom a sociálnej situácií. 1.4. Žalobca namietol aj výšku úrokovej sadzby, ktorá je podľa Zmluvy 1 vo výške 19,5 % ročne, ktorú považuje za rozpornú s dobrými mravmi. 1.5. Žalobca žalovanému na Úver 1 zaplatil sumu 3.296,60 EUR. Pri poskytnutom Úvere 1 vo výške 2.500 EUR sa teda žalovaný na úkor žalobcu mohol bezdôvodne obohatiť o sumu 796,60 EUR.
Bezdôvodné obohatenie vo výške 796,60 EUR pozostáva z časti splátky zo dňa 4.1.2013 vo výške 2.075,09 EUR (z toho časť 1.278,49 EUR pripadá na istinu a časť 796,60 EUR nad istinu poskytnutého Úveru 1). O podozrení, že sa žalovaný na úkor žalobcu bezdôvodne obohatil, sa dozvedel od Združenia na ochranu občana spotrebiteľa HOOS v zmysle Prehlásenia zo dňa 14.4.2022. 1.6. Zmluvná podmienka uvedená v Obchodných podmienkach pre úver dostupná pôžička k Zmluve 1, v článku 5 – Splácanie úveru, započítanie pohľadávok a zabezpečenie, bod 5.6. (ďalej aj ako „Zmluvná podmienka 1“) je podľa žalobcu neprijateľnou zmluvnou podmienkou, ktorá už bola vo vzťahu k žalovanému opakovane judikovaná. 1.7. Zmluvná podmienka uvedená v Zmluve 1, v Obchodných podmienkach pre úver dostupná pôžička, v článku 6 – Predčasné splatenie úveru, následky nesplácania a ukončenie ZoÚ, bod 6.4. (ďalej aj ako „Zmluvná podmienka 2“) je podľa žalobcu neprijateľnou zmluvnou podmienkou, nakoľko je netransparentná, keďže z nej nie je jasné, čo treba považovať za sumu, s ktorou je dlžník v omeškaní, nakoľko napadnuté znenie umožňuje úročiť úrokom z úveru aj dlžné úroky, či už z úveru, alebo z omeškania, čo by predstavovalo zjavnú nekalú obchodnú praktiku. 1.8. Zmluvná podmienka uvedená v Zmluve 1, v Sadzobníku poplatkov – účinnosť od 16. mája 2011, v článku Úvery pre obyvateľstvo, časť dostupná pôžička (ďalej aj ako „Zmluvná podmienka 3“) je podľa žalobcu neprijateľnou zmluvnou podmienkou, ktorá už bola vo vzťahu k žalovanému opakovane judikovaná. vyjadrenie k žalobe 1 2. Žalovaný sa k žalobe 1 vyjadril podaním doručeným súdu dňa 30.3.2023 (vyjadrenie k žalobe 1), pričom uviedol, že popiera všetky skutkové tvrdenia žalobcu a žalobu považuje za nedôvodnú a zjavne šikanóznu, keďže žalobca si uplatňuje domnelé nároky na základe Zmluvy 1 po 10-tich rokoch od celého splatenia úveru (4.1.2013), t.j. po zániku dlhu žalobcu splnením (konkrétne išlo o dobrovoľné predčasné splatenie úveru). 2.1. Dubiózne správanie žalobcu vzhľadom na skutkový stav vykazuje evidentne znaky šikanózneho výkonu práva, ktoré by všeobecné súdy nemali tolerovať, v opačnom prípade možno považovať úpravu o „dobrých mravoch“ za obsolentnú. Žalovaný sa preto osobitne domáhal, aby prvoinštančný súd racionálne zvážil aplikáciu základného princípu podľa čl. 5 CSP (zákaz zneužitia práva) a komplexne posúdil konanie žalobcu aj cez prizmu dobrých mravov (§ 3 ods. 1 OZ) v spojení so súkromnoprávnymi zásadami neminem laedere (nikoho nepoškodzovať) a pacta sunt servanda (zmluvy sa musia dodržiavať), ktoré platia aj pre „privilegovaných“ spotrebiteľov. 2.2. Ďalej sa jednotlivo vyjadril k namietaným nedostatkom Zmluvy 1, a to vo vzťahu a) absencia druhu spotrebiteľského úveru; (b) absencia doby trvania Zmluvy 1; (c) nesprávna výška celkových nákladov spotrebiteľa; (d) absencia predpokladov použitých na výpočet RPMN (e) rozpor úrokovej sadzby s dobrými mravmi. 2.3. K skúmaniu bonity žalovaného uviedol, že riadne posúdil bonitu žalobcu a jeho reálnu schopnosť uhradiť svoje záväzky, pričom po celý čas postupoval s odbornou starostlivosťou v zmysle ustanovení § 7 ods. 1 Zákona o spotrebiteľských úveroch. Žalovaný sa voči žalobcovi správal pri skúmaní jeho bonity štandardne (rovnako ako voči iným klientom v danom čase), keď banka preverovala príjem a finančnú situáciu dlžníkov prostredníctvom úverového registra (SRBI), Sociálnej poisťovni (SP). Zistený príjem bol podľa interného bankového systému dostačujúci na poskytnutie úveru vzhľadom na výšku splátky úveru, vrátane dostatočnej rezervy peňažných prostriedkov aj na ďalšie životné náklady. 2.4. Vo vzťahu k Zmluvnej podmienke 1 uviedol, že z dispozitívneho ustanovenia § 566 ods. 2 OZ (obdobne § 330 ods. 2 ObZ) vyplýva, že zákonom všeobecne stanovený spôsob započítavania čiastočných plnení peňažného dlhu je dlžník oprávnený modifikovať („určiť inak“) podľa vlastného uváženia. V tomto smere čl. 5.6 OP, ktorý je podľa čl. 2 bod 2 neoddeliteľnou súčasťou Zmluvy 1, obsahuje zrozumiteľné a jasné dojednanie o spôsobe započítavania splátok poberateľa úveru, ktoré žiadnym spôsobom neobchádza zákon a neprieči sa ani dobrým mravom. 2.5. Vo vzťahu k Zmluvnej podmienke 2 uviedol, že žalobca sám dobrovoľne predčasne splatil Úver 1 v celom rozsahu dňa 4.1.2013. Inými slovami, namietaná zmluvná podmienka nebola nikdy použitá.
Oprávnenie veriteľa predčasne zosplatniť úver pritom vyplýva aj zo zákona (§ 565 OZ). Je nemysliteľné, aby zmluvné oprávnenie bolo neprijateľnou zmluvnou podmienkou, ak jeho právny základ vyplýva zo zákonnej úpravy. Nehovoriac o tom, že žalobca aj v tom prípade (zjavne účelovo) rozporuje zmluvnú podmienku, ktorá voči nemu nikdy nebola aplikovaná. 2.6. Vo vzťahu k Zmluvnej podmienke 3 uviedol, že poplatky za upomienky s vopred stanovenou sumou preventívne pôsobia na úverového dlžníka, aby ten splácal riadne a včas mesačné splátky podľa určeného rozpisu a dodržiaval zásadu pacta sunt servanda. V danom prípade nejde o žiadne „skryté“ poplatky. Poplatok za vystavenie upomienky (resp. za vymáhanie úveru) je v bankovej praxi bežne účtovaným poplatkom. 2.7. K uplatnenému nároku na vydanie bezdôvodného obohatenia žalovaný uplatnil námietku premlčania. Žalovaný sa mal na úkor žalobcu bezdôvodne obohatiť tým, že okrem splátok istiny Úveru 1, ktorý by mal byť podľa žalobcu bezúročný a bez poplatkov, inkasoval aj splátky úrokov a poplatky. Bezúročnosť a bezpoplatkovosť úveru by pritom mala nastupovať priamo ex lege. Žalovaný preto nemal mať nárok na úroky a poplatky od počiatku úverového vzťahu. Žalobca sa nesprávne domnieva, že k bezdôvodnému obohateniu došlo až v momente, keď súhrn plnení prevýšil istinu Úveru 1 (2.500,EUR). Tým sa zrejme snaží umelo predĺžiť premlčaciu lehotu na vydanie bezdôvodného obohatenia, ktorá medzičasom márne uplynula. 2.8. Pre začiatok plynutia subjektívnej premlčacej lehoty je určujúcim moment, keď sa oprávnený dozvie o skutočnostiach, na základe ktorých môže uplatniť nárok na súde, t.j. keď nadobudne vedomosť o rozsahu bezdôvodného obohatenia a o osobe obohateného. Okamih, v ktorom spotrebiteľ zistí, ako možno právne kvalifikovať jeho nárok vyplývajúci z týchto skutkových okolností, nie je pri posudzovaní začatia plynutia subjektívnej premlčacej lehoty relevantný. Vedomosť osoby o určitých skutočnostiach je vnútorným psychickým stavom a preto nemôže byť predmetom dokazovania. Predmetom dokazovania môžu byť iba skutočnosti vonkajšieho sveta, prostredníctvom ktorých sa tento vnútorný psychický stav subjektu prejavuje navonok, a teda okolnosti, z ktorých možno existenciu vedomosti vyvodiť. 2.9. Pri úverových vzťahoch má dlžník vedomosť o tom, komu plní, bezprostredne po uzavretí zmluvy. Dlžník uzavrel Zmluvu 1 dňa 19.5.2011; počas celého trvania úverového vzťahu vedel, že plní v prospech spoločnosti 365.bank, a.s. (do 2.7.2021 Poštová banka, a.s.). Rozsah bezdôvodného obohatenia je spotrebiteľovi zrejmý najneskôr pri splatení úveru, resp. pri realizácii poslednej splátky. Vtedy nepochybne vie určiť, akú celkovú čiastku veriteľovi uhradil. Poslednú (mimoriadnu) splátku uhradil dlžník dňa 4.1.2013, čím zároveň splatil celý zostatok Úveru 1. V liste Združenie na ochranu občana spotrebiteľa HOOS informovalo dlžníka o tom, že podľa ich názoru je Zmluva 1 bezúročná a bez poplatkov a ak žalovanému preplatil poskytnutú istinu, má nárok na vrátenie tohto preplatku z titulu bezdôvodného obohatenia. Týmto listom tak dlžníka združenie informovalo iba o tom, ako možno jeho nárok právne kvalifikovať, čo pri posudzovaní plynutia subjektívnej premlčacej lehoty nie je relevantné. 2.10. Objektívna premlčacia lehota sa neodvíja od subjektívnych okolností (vedomosť oprávneného). Pre jej začiatok je naopak určujúce, kedy došlo k vzniku danej právnej skutočnosti. Uplynutím tejto lehoty dochádza k definitívnemu premlčaniu nároku. Ide o nástroj absolútneho vymedzenia časových horizontov na uplatňovanie práv. Eliminuje sa tým tiež špekulatívne konanie, smerujúce k účelovému predlžovaniu subjektívne premlčacej lehoty. Ak by sa teda v tomto prípade použila trojročná premlčacia lehota, nárok žalobcu by bol ku dňu podania žaloby premlčaný. A to aj v prípade, ak by sa určil začiatok plynutia objektívnej premlčacej lehoty až na splatenie celého úveru, t.j. 4.1.2013 (podľa potvrdenia o prijatí návrhu na začatie konania na súde podal žalobca žalobu na súd dňa 2.1.2023). replika 1 3. Žalobca v replike 1 (§ 167 ods. 3 CSP) uviedol argumentáciu k týmto skutočnostiam: (-) druh spotrebiteľského úveru, (-) celkové náklady a celková čiastka, (-) doba trvania Zmluvy 1, (-) predpoklady použité na výpočet RPMN, (-) úroky v rozpore s dobrými mravmi. 3.1. K skúmaniu bonity uviedol, že žalovaný nijako nepreukázal, ako dodávateľ si splnil svoju povinnosť postupovať v súlade s odbornou starostlivosťou pri poskytovaní Úveru 1. Dodávateľ v kontraktačnom procese teda žiadnym spôsobom neskúmal bonitu žalobcu, čím hrubo porušil svoju povinnosť postupovať s odbornou starostlivosťou. Žalovaný nepredložil žiaden dôkaz, ktorým by preukázala postup v súlade s odbornou starostlivosťou
3.2. Námietka premlčania nie je dôvodná. Nárok na vydanie bezdôvodného obohatenia nie je premlčaný ani v subjektívnej dvojročnej, ani v desaťročnej objektívnej premlčacej dobe. Čo sa týka osobitne 10-ročnej objektívnej premlčacej doby a k dôkazu úmyslu, poukázal na odôvodnenie 18. uznesenia Najvyššieho súdu SR, sp. zn. 7Cdo/268/2021, z 28.02.2022. 3.3. Čo sa týka neprijateľnosti predmetných zmluvných podmienok, tak pre súdenú vec je rozhodujúce, aby existovalo hoci aj len jedno právoplatné rozhodnutie, ktoré určuje predmetnú zmluvnú podmienku za neprijateľnú a teda absolútne neplatnú. Ak by však dodávateľ opätovne uplatnil žalobou plnenie na základe tej istej neprijateľnej podmienky, pre ktorú mu už súd raz plnenie z takejto zmluvnej podmienky nepriznal, súd mu žalobu bez ďalšieho môže zamietnuť a nemusí už opätovne zdôvodňovať neprimeranosť zmluvnej podmienky. Stačí poukázať už na právoplatný rozsudok súdu. Súd nemôže priznať ochranu dodávateľovi, ak sa domáha plnenia v rozpore so zákonom. Nie je žiaden dôvod na to, aby tento procesný princíp neplatil aj v prípadoch, keď žalobu podá spotrebiteľ. duplika 1 4. Žalovaný v duplike (§ 167 ods. 4 CSP) uviedol argumentáciu k týmto skutočnostiam: (-) k absencii druhu spotrebiteľského úveru, (-) k absencii doby trvania Zmluvy 1, (-) k nesprávnej výške celkových nákladov spotrebiteľa, (-) k absencii predpokladov použitých na výpočet RPMN a (-) k rozporu dohodnutej úrokovej sadzby s dobrými mravmi 4.1. K skúmaniu bonity žalobcu Úver 1 možno považovať za bezúročný a bez poplatkov len v prípade hrubého porušenia povinnosti podľa § 7 ods. 1 Zákona o spotrebiteľských úveroch. Zároveň § 11 ods. 2 Zákona o spotrebiteľských úveroch definuje, čo sa rozumie hrubým porušením povinnosti veriteľa posúdiť s odbornou starostlivosťou schopnosť spotrebiteľa splácať spotrebiteľský úver. Žalovaný neskúmal bonitu žalobcu „bez akýchkoľvek údajov o príjmoch, výdavkoch a rodinnom stave spotrebiteľa alebo bez prihliadnutia na údaje z príslušnej databázy alebo registra“ tak, ako vyžaduje zákon pre uplatnenie sankcie (§ 11 ods. 2). Vice versa, žalovaný trvá na tom, že skúmal bonitu žalobcu na základe údajov o príjmoch žalobcu, ako aj s prihliadnutím na údaje z príslušných databáz a registrov (Sociálna poisťovňa a SRBI). 4.2. Žalovaný zotrval na vznesenej námietke premlčania, a ak by jej nebolo vyhovené, súčasne namietal, že ide o zjavné zneužitia práva spotrebiteľa a výkon práva v rozpore s dobrými mravmi žaloba 2 5. Žalobca sa žalobou 2 doručenou súdu dňa 3.1.2023 domáhal voči žalovanému nárokov vzniknutých titulom zmluvy o úvere dostupná pôžička č. XXXXXXXXXX uzatvorenej dňa 29.12.2011 (ďalej aj ako „Zmluva 2“), a to nárokov (-) na vydanie bezdôvodného obohatenia vo výške 474,65 EUR, (-) určenie, že úver zo Zmluvy 2 je bezúročný a bez poplatkov a (-) určenie neprijateľnosti zmluvných podmienok. 5.1. Žalobu 2 odôvodnil tým, že predmetom Zmluvy 2 bolo poskytnutie úveru vo výške 2.500 EUR (ďalej aj ako „Úver 2“). Skutkové a právne vymedzenie nárokov uplatnených žalobou 2 je totožné ako v prípade žaloby 1 (s rozdielom uvedeným v bode 5.4. odôvodnenia tohto rozsudku) . 5.2. Žalobca žalovanému na Úver 2 zaplatil sumu 2 474,65 EUR. Pri poskytnutom Úvere 2 vo výške 2.000 EUR, sa teda žalovaný na úkor žalobcu mohol bezdôvodne obohatiť o sumu 474,65 EUR. Bezdôvodné obohatenie vo výške 474,65 EUR pozostáva z časti splátky zo dňa 4.1.2013 vo výške 1.826,65 EUR (z toho časť 1.352 EUR pripadá na istinu a časť 474,65 EUR nad istinu poskytnutého Úveru 2). O podozrení, že sa žalovaný na úkor žalobcu bezdôvodne obohatil, sa dozvedel od Združenia na ochranu občana spotrebiteľa HOOS v zmysle Prehlásenia zo dňa 14.4.2022. 5.3. Vo vzťahu k určeniu neprijateľnosti zmluvných podmienok sa žalobca domáhal určenia totožných zmluvných podmienok ako v prípade žaloby 1, a to: zmluvná podmienka uvedená v Obchodných podmienkach pre úver dostupná pôžička k Zmluve 2, v článku 5 – Splácanie úveru, započítanie pohľadávok a zabezpečenie, bod 5.6. (ďalej aj ako „Zmluvná podmienka 4“); zmluvná podmienka uvedená v Zmluve 2, v Obchodných podmienkach pre úver dostupná pôžička, v článku 6 – Predčasné splatenie úveru, následky nesplácania a ukončenie ZoÚ, bod 6.4. (ďalej aj ako „Zmluvná podmienka 5“); zmluvná podmienka uvedená v Zmluve 2, v Sadzobníku poplatkov – účinnosť od 16. mája 2011, v článku Úvery pre obyvateľstvo, časť dostupná pôžička (ďalej aj ako „Zmluvná podmienka 6“); ktorých neprijateľnosť odôvodňoval totožnou argumentáciou.
5.4. Oproti žalobe 1 sa žalobca v žalobe 2 nad rámec domáhal aj určenia neprijateľností zmluvnej podmienky uvedenej v Zmluve 2 v časti (2) Zmluva o úvere, bod 5) (ďalej aj ako „Zmluvná podmienka 7“), ktorá je podľa žalobcu neprijateľnou zmluvnou podmienkou, a ktorá už bola vo vzťahu k žalovanému opakovane judikovaná. 5.5. K uplatnenému nároku na vydanie bezdôvodného obohatenia žalovaný uplatnil námietku premlčania. Žalovaný sa mal na úkor žalobcu bezdôvodne obohatiť tým, že okrem splátok istiny Úveru 2, ktorý by mal byť podľa žalobcu bezúročný a bez poplatkov, inkasoval aj splátky úrokov a poplatky. Bezúročnosť a bezpoplatkovosť úveru by pritom mala nastupovať priamo ex lege. Žalovaný preto nemal mať nárok na úroky a poplatky od počiatku úverového vzťahu. Žalobca sa nesprávne domnieva, že k bezdôvodnému obohateniu došlo až v momente, keď súhrn plnení prevýšil istinu Úveru 2 (2.000,EUR). Tým sa zrejme snaží umelo predĺžiť premlčaciu lehotu na vydanie bezdôvodného obohatenia, ktorá medzičasom márne uplynula. 6. Nakoľko žalobca a aj žalovaný k uplatneným nárokom a na to nadväzujúcej argumentácií strán reagovali (vyjadrenie k žalobe, replika a duplika) totožným skutkovým a právnym vymedzením, tak súd ďalej vo vzťahu k jednotlivým podaniam strán uvádza len argumentáciu vzťahujúcu sa k Zmluvnej podmienke 7. vyjadrenie k žalobe 2 7. Žalovaný sa k žalobe 2 vyjadril podaním doručeným súdu dňa 28.2.2023 (vyjadrenie k žalobe 2), pričom uviedol, že žalovaný voči žalobcovi neinicioval žiadne súdne, ani rozhodcovské konanie. Inými slovami, namietaná zmluvná podmienka nebola nikdy použitá. Za týchto okolností neobstojí jednovetová „argumentácia“ žalobcu: „Ide o zmluvnú podmienku, neprijateľnosť ktorej už bola opakovane judikovaná.“ Nestačí iba všeobecné konštatovanie o „neprijateľnosti“ zmluvnej podmienky, ale je potrebné konkretizovať, špecifikovať, a teda preukázať, v čom by mala spočívať jej neprijateľnosť a ako reálne ovplyvnila zmluvnú stranu. replika 2 8. Žalobca v replike 2 (§ 167 ods. 3 CSP) uviedol poukázal aj na nález Ústavného súdu SR, zo dňa 11.06.2019, sp. zn. III. ÚS 438/2018, z ktorého vyplýva, že pre platnosť rozhodcovskej zmluvnej doložky v spotrebiteľských veciach sa vyžaduje, aby ma spotrebiteľ možnosť vyjadriť s ňou pri uzatváraní zmluvy nesúhlas tak, aby v prípade vyznačenia nesúhlasu vzájomné spory v súvislosti so spotrebiteľskou zmluvou bol príslušný prejednať a rozhodnúť všeobecný súd. duplika 2 9. Žalovaný v duplike (§ 167 ods. 4 CSP) zotrval na tom, že Zmluva 2 neobsahuje neprijateľné zmluvné podmienky. 10. Konanie iniciované žalobou 2 bolo na súde vedené pod sp. zn. 34Csp/2/2023. Súd procesným postupom podľa § 166 ods. 1 zákona č. 160/2015 Z. z. Civilný sporový poriadok v znení neskorších právnych predpisov (ďalej aj ako „CSP“) spojil Uznesením č. k. 34Csp/1/2023-277 zo dňa 3. mája 2023 na spoločné konanie toto konanie vedené na tunajšom súde pod sp. zn. 34Csp/1/2023 a konanie vedené na tunajšom súde pod sp. zn. 34Csp/2/2023 s tým, že ďalej budú vedené pod spoločnou spisovou značkou tohto konania (34Csp/1/2023). 11. V zmysle § 177 ods. 1 v spojení s § 297 CSP súd na prejednanie tohto sporu nariadil pojednávanie, ktoré sa konalo v dňoch 13.11.2023 a 23.5.2024 (ďalej aj ako „Pojednávanie“). 11.1. Na Pojednávaní súd vykonal výsluch žalobcu a výsluch svedka E. F.. skutkový stav 12. Z písomných vyjadrení strán sporu, Pojednávania a vykonaného dokazovania listinnými dôkazmi, ktoré sú súčasťou súdneho spisu a výsluchu žalobcu a svedka, súd zistil nižšie uvedený skutkový stav. 12.1. Medzi žalobcom a žalovaným bola uzatvorená Zmluva 1, na základe ktorej bol žalovanému poskytnutý Úver 1 vo výške 2.500 EUR, ktorý sa zaviazal splácať v mesačných splátkach po 64,29 EUR, v počte splátok 70, a to až do celkovej sumy Úveru 1 vo výške 1.739,12 EUR, pričom prvá splátka bola dohodnutá na deň 19.6.2011. Ročná úroková sadzba bola dohodnutá vo výške 19,50 % a RPMN bola vo výške 22,60 %.
12.2. Medzi žalobcom a žalovaným bola uzatvorená Zmluva 2, na základe ktorej bol žalovanému poskytnutý Úver 2 vo výške 2.000 EUR, ktorý sa zaviazal splácať v mesačných splátkach po 54 EUR, v počte splátok 70, a to až do celkovej sumy Úveru 2 vo výške 1.716,18 EUR, pričom prvá splátka bola dohodnutá na deň 18.1.2012. Ročná úroková sadzba bola dohodnutá vo výške 24,50 % a RPMN bola vo výške 27,45 %. 12.3. Zmluvnou podmienkou 1 sa strany dohodli, že „Platby od Klienta sa voči pohľadávke Banky započítavajú bez ohľadu na to, na aké záväzky bola platba poukázaná, v nasledujúcom poradí: [1] na poplatky podľa Sadzobníka, [2] úrok z omeškania, [3] úrok z úveru, [4] splátka istiny úveru. V prípade viacerých pohľadávok Banky voči Klientovi sa platby Klienta započítavajú najskôr na pohľadávku skôr splatnú podľa uvedeného poradia. V prípade, ak je Klient majiteľom, prípadne spoludisponentom osobného účtu vedeného Bankou, podpisom ZoÚ udeľuje výslovný a neodvolateľný súhlas s inkasom peňažných prostriedkov z tohto účtu na účely splácania svojich peňažných záväzkov zo ZoÚ. Banka je oprávnená započítať svoje splatné i nesplatné pohľadávky voči Klientovi bez ohľadu na právny titul ich vzniku proti akýmkoľvek pohľadávkam Klienta voči Banke.“ 12.4. Zmluvnou podmienkou 2 sa strany dohodli, že „ V prípade, ak sa úver stane predčasne splatným v zmysle bodu 6.2 OP, Banka je oprávnená úročiť nesplatenú istinu úveru zmluvnou Úrokovou sadzbou a sadzbou úroku z omeškania vo výške stanovenej v Oznámení, a to od dátumu predčasnej splatnosti až do úplného splatenia zmluvného záväzku Klienta voči Banke.“ 12.5. Zmluvnou podmienkou 3 sa strany dohodli, že „ 10. 1. upomienka po omeškaní splátky 9,96 €, 11. 2. upomienka po omeškaní splátky 24,90 €.“ 12.6. Zmluvnou podmienkou 4 sa strany dohodli, že „Platby od Klienta sa voči pohľadávke Banky započítavajú bez ohľadu na to, na aké záväzky bola platba poukázaná, v nasledujúcom poradí: [1] na poplatky podľa Sadzobníka, [2] úrok z omeškania, [3] úrok z úveru, [4] splátka istiny úveru. V prípade viacerých pohľadávok Banky voči Klientovi sa platby Klienta započítavajú najskôr na pohľadávku skôr splatnú podľa uvedeného poradia. V prípade, ak je Klient majiteľom, prípadne spoludisponentom osobného účtu vedeného Bankou, podpisom ZoÚ udeľuje výslovný a neodvolateľný súhlas s inkasom peňažných prostriedkov z tohto účtu na účely splácania svojich peňažných záväzkov zo ZoÚ. Banka je oprávnená započítať svoje splatné i nesplatné pohľadávky voči Klientovi bez ohľadu na právny titul ich vzniku proti akýmkoľvek pohľadávkam Klienta voči Banke. 12.7. Zmluvnou podmienkou 5 sa strany dohodli, že „V prípade, ak sa úver stane predčasne splatným v zmysle bodu 6.2 OP, Banka je oprávnená úročiť nesplatenú istinu úveru zmluvnou Úrokovou sadzbou a sadzbou úroku z omeškania vo výške stanovenej v Oznámení, a tood dátumu predčasnej splatnosti až do úplného splatenia zmluvného záväzku Klienta voči Banke.“ 12.8. Zmluvnou podmienkou 6 sa strany dohodli, že „ 10. 1. upomienka po omeškaní splátky 9,96 €, 11. 2. upomienka po omeškaní splátky 24,90 €.“ 12.9. Zmluvnou podmienkou 7 sa strany dohodli, že „Zmluvné strany sa dohodli, že akékoľvek spory, ktoré vzniknú z tejto zmluvy, vrátane sporov o jej vznik, platnosť a výklad, budú rozhodované v súlade s rozhodcovskou doložkou uvedenou v článku 10, II. Časti Všeobecných obchodných podmienok. Klient berie na vedomie, že rozhodnutie rozhodcovského súdu je konečné a jeho zrušenia žalobou na súde sa môže domáhať len z dôvodov vymedzených v zákone č. 244/2002 Z.z. o rozhodcovskom konaní.“ 12.10. Z kvalifikované nepopretého tvrdenia žalovaného vyplýva, že žalovaný skúmal bonitu žalobcu na základe interného posúdenia zo systému, ktorý obsahuje aj údaje z dopytu do úverového registra a sociálnej poisťovne. Výpis z inertného systému je však nezrozumiteľný a neverifikovateľný. 12.11. Z nesporných vyjadrení strán vyplýva, že žalobca dňa 4.1.2013 zaplatil žalovanému sumu vo výške 2.075,09 EUR (z toho časť 1.278,49 EUR pripadá na istinu a časť 796,60 EUR nad istinu Úveru 1). Žalobca titulom Úveru 1 zaplatil žalovanému sumu v celkovej výške 3.296,60 EUR. Žalobca dňa 4.1.2013 zaplatil žalovanému sumu vo výške 1.826,65 EUR (z toho časť 1.352,00 EUR pripadá na istinu a časť 474,65 EUR nad istinu Úveru 2). Žalobca titulom Úveru 2 zaplatil žalovanému sumu v celkovej výške 2 474,65 EUR.
12.12. Žalobca vo svojom výsluchu uviedol, že si zobral nejaké úvery, ktoré potom posplácal. Zároveň sa neskôr aj dozvedel, že sú tam nejaké neprijateľné zmluvné podmienky. Nakoľko sa mu nazbieralo viacero problémov s úvermi, tak navštívil združenie na ochranu občana spotrebiteľov Hoos, konkrétne komunikoval s pani E. F. a tá mu dala informáciu o to, že som preplatil niektoré úvery. Presne nevie, kedy požiadal o pomoc združenie, ale bude to už nejakých 5, 6, 7 rokov dozadu. O tom, že došlo k preplateniu Úverov sa žalobca dozvedel po návšteve združenia a tým, kde sa bavili o úrokoch s tým, že sú vysoké a že veľa preplatil tie úvery. Žalobca Úvery splatil v roku 2013, a to ako sa poradil so združením, aby ich splatil. 12.13. Svedkyňa E. F. vo svojom výsluchu uviedla, že žalobca navštívil združenie v roku 2015 prvýkrát, vzhľadom na to, že má množstvo úverových zmlúv a požiadal ich o pomoc. Zmluvy boli predložené 11.4.2022 a každú vec si zapisuje a zaeviduje do zoznamu podľa toho dátumu, kedy jej je predložená. Klienti sami navštevujú združenie, buď že sa dozvedia od nejakého známeho s rodiny. Svedkyňa je na to sama a má 300 klientov. Svedkyňa napísala žalobcovi žiadosť, aby podal do banky 13.3.2022, aby si vyžiadal úverovú dokumentáciu k úverovému účtu a k úverovej zmluve. Potom mu následne banka poslala list z 25.3.2022, kde mu poslali úverovú dokumentáciu. 12.14. Z nesporných tvrdení strán pritom vyplýva, že žalobca splatil Úvery dňa 4.1.2013, a tak sa tvrdenie svedkyne javí ako nepravdivé, nakoľko ta uviedla, že žalobca prvý krát navštívil združenie v roku 2015. Sám žalobca pritom uviedol, že o tom, že došlo k preplateniu Úverov sa dozvedel po návšteve združenia. Zároveň sám žalobca vo svojom výsluchu uviedol, že Úvery splatil v roku 2013, a to ako sa poradil so združením, aby ich splatil. 12.15. Ďalej nelogický pôsobí, aby združenie odporučilo žalobcovi vyplatiť Úvery, avšak v tom čase by nedisponovalo Zmluvami, a tie by si na posúdenie vyžiadalo až v roku 2022. 12.16. Svedkyňa síce uviedla, že si všetky záznamy (zaevidovanie predloženia zmlúv) zapisuje do zoznamu, avšak súdu takýto zoznám so zapísanými údajmi predložený nebol, a tak nemôže verifikovať pravdivosť tohto tvrdenia. 12.17. Z výpovede svedkyne ďalej vyplynulo, že napísala žalobcovi žiadosť dňa 13.3.2022, aby si vyžiadal úverovú dokumentáciu k úverovému účtu a následne mu banka poslala list z 25.3.2022, kde mu poslali úverovú dokumentáciu. Žalobca by mal teda disponovať predmetnými listinami, a tie mohol predložiť súdu na podporu svojich tvrdení, čo však neučinil. 12.18. Svedkyňa ma okolo 300 klientov, a tak je väčší predpoklad, že žalobca o svojej finančnej situácií, ktorá je pre neho jedinečná, a ktorá sa ho bytostne týka, bude mať presnejšie informácie. Aj z toho dôvodu súd prihliadol v rozporoch na jeho výpoveď, to všetko za situácie, keď niektoré tvrdenia svedkyne sa ukázali ako nesprávne s ohľadom na iné skutočností. 12.19. Prehlásenia Združenia na ochranu občanov spotrebiteľa HOOS z 14.4.2024 súd nepovažoval za dôveryhodné, nakoľko nekorešpondujú so skutkovým stavom zisteným z výsluchu žalobcu v spojení s výsluchom svedkyne. Prehlásenie sú autorizované len svedkyňou, bez akejkoľvek inej verifikácie, a tak im súd nemôže priznať takú váhu, ako priamej výpovedi žalobcu. 12.20. Na základe vyššie uvedeného mal tak súd za preukázané, že žalobca sa o tzv. preplatení Úverov dozvedel v roku 2013, a to pred ich splatením dňa 4.1.2013. právny stav 13. Na vyššie zistený a opísaný skutkový stav súd aplikoval tieto právne normy a zmluvné dojednania strán sporu platné a účinné k dňu vyhlásenia tohto rozsudku, ak ďalej nie je uvedené inak (zistil nižšie uvedený právny stav): (-) § 52 zákona č. 40/1964 Zb. Občiansky zákonník v znení neskorších právnych predpisov (ďalej aj ako „Občiansky zákonník“), (-) § 53 Občianskeho zákonníka, (-) § 54 Občianskeho zákonníka, (-) § 100 Občianskeho zákonníka, (-) § 107 Občianskeho zákonníka, (-) § 451 Občianskeho zákonníka, (-) § 1 a 2 zákona č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej aj ako „Zákon o spotrebiteľských úveroch“), (-) § 7 ods. 1 a 2 Zákona o spotrebiteľských úveroch, (-) § 9 Zákona o spotrebiteľských úveroch, (-) § 11 ods. 2 Zákona o spotrebiteľských úveroch § 3 ods. 3 Zákona č. 250/2007 Z. z.
o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (ďalej aj ako „Zákon o ochrane spotrebiteľa“). 14. V zmysle zisteného skutkového a právneho stavu súd takto vec právne posúdil a rozhodol nižšie uvedeným spôsobom a na základe nižšie uvedených úvah. 15. V civilnom procese platí tzv. prejednacia zásada. Vo všeobecnosti podľa tejto zásady je záležitosťou procesných strán, aké predložia skutkové podklady, vrátane dôkazov. Tvrdiť skutočnosti rozhodujúce pre posúdenie veci a navrhovať dôkazy tieto skutočnosti podporujúce je tak výlučne vecou strán a každá zo strán nesie procesnú zodpovednosť za to, že svojimi tvrdeniami vnesie do procesu ten skutkový materiál, ktorý bude v súlade s jej procesnými záujmami. Súd je oprávnený založiť rozhodnutie na skutočnostiach predložených procesnými stranami, a to, čo strany nepredložia, nemôže brať za základ pre svoje rozhodovanie. Stranám teda hrozí pri nesplnení dôkaznej povinnosti a pri neunesení dôkazného bremena, nepriaznivé rozhodnutie vo veci samej. Dôkazné bremeno je teda inštitútom procesného práva, ktoré stíha toho účastníka, v ktorého záujme je aby určitá skutočnosť rozhodná podľa hmotného práva a stranou tvrdená bola v konaní skutočne preukázaná. Pravým zmyslom dôkazného bremena je umožniť súdu vydať rozhodnutie i v tých prípadoch, keď určitá skutočnosť pre spor rozhodná dokázaná nebola, teda keď si súd nemôže urobiť záver o tom, že určitá skutočnosť je alebo nie je pravdivá. 16. Súd vyhodnotil vzťah žalobcu a žalovaného založený titulom Zmluvy 1 a Zmluvy 2 (ďalej spoločne aj ako „Zmluvy“) ako vzťah spotrebiteľský, a teda naň aplikoval všetky ustanovenia platných právnych predpisov vzťahujúce sa na úpravu takýchto vzťahov. 17. Súd sa v prvom rade zaoberal otázkou skúmania bonity žalovaným. 17.1. Súd považoval Zmluvy za platné uzatvorené, avšak dospel k záveru, že žalobca si nesplnil povinnosť podľa § 7 ods. 1 Zákona o spotrebiteľských úveroch, teda ako veriteľ pri uzatvorení Zmlúv nepostupoval s odbornou starostlivosťou pri posudzovaní schopnosti žalovaného ako spotrebiteľa splácať Úver 1 a Úver 2 (ďalej spoločne aj ako „Úvery“). 17.2. Žalovaný posúdil schopnosť žalobcu splácať Úvery, ako aj preveril jeho bonitu tým spôsobom, že preveroval príjem a finančnú situáciu žalobcu prostredníctvom úverového registra (SRBI), Sociálnej poisťovni (SP). Zistený príjem bol podľa interného bankového systému dostačujúci na poskytnutie úveru vzhľadom na výšku splátky úveru, vrátane dostatočnej rezervy peňažných prostriedkov aj na ďalšie životné náklady. Zároveň žalovaný uviedol výšku jeho čistého mesačného príjmu a výšku jeho mesačných výdavkov. Toto svoje tvrdenie však relevantným spôsobom nepreukázal. Súhrn z inertného posúdenia bonity žalobcu z jeho systému nepovažuje súd za riadne preukázanie žalovaného tvrdení, nakoľko údaje v ňom uvedené nie sú žiadnym spôsobom verifikovateľné, pričom celý prehľad je absolútne nezrozumiteľný. Ostatné relevantné údaje a príjmovej a výdavkovej strane rozpočtu žalobcu už žalovaný žiadnym spôsobom nezisťoval. 17.3. V zmysle ustanovenia § 7 ods. 1 Zákona o spotrebiteľských úveroch bol pritom žalovaný povinný pred uzatvorením Zmlúv posúdiť s odbornou starostlivosťou schopnosť žalobcu splácať Úvery, pričom bol povinný zobrať do úvahy najmä dobu, na ktorú sa poskytli Úvery, ich výšku, príjem žalobcu a aj účel Úverov. 17.4. Vo všeobecnosti možno uviesť, že zmyslom a účelom dotknutého ustanovenia § 7 ods. 1 v spojení s § 11 ods. 2 Zákona o spotrebiteľských úveroch je, že veriteľ je pri posúdení úverovej schopnosti klienta povinný brať na zreteľ jeho existujúcu situáciu, najmä jeho príjmy a výdavky, tak aj skutočností, ktoré možno na základe informácií dostupných pred uzatvorením zmluvy s vysokou mierou pravdepodobnosti očakávať. Dôraz pri posúdení úverovej schopnosti je pritom kladený na pomer medzi príjmami a výdavkami spotrebiteľa na posúdenie toho, či spotrebiteľovi zostane po vynaložení bežných výdavkov mesačne taká čiastka, aká bude potrebná pre splácanie úveru. Z uvedeného je zrejmé, že cieľom zákonodarcu bolo efektívne zamedziť predlžovaniu spotrebiteľov, ktorí nie sú schopní svoje záväzky riadne splácať. Z textu zákona o spotrebiteľskom úvere vyplýva, že informácie pre rozhodnutie dodávateľa o tom, či zmluvu uzavrie alebo nie, si má veriteľ zabezpečiť sám, a to aj v spolupráci so žiadateľom o úver. Pri získavaní relevantných informácií za účelom posúdenia úverovej schopnosti
spotrebiteľa tak veriteľ vychádza ako z informácií dodaných spotrebiteľom a samozrejme najmä ním aj preukázaných, tak z informácií, ktoré získava z iných dostupných zdrojov. Je povinnosťou veriteľa takto získané informácie zhromaždiť, vyhodnotiť ich dostatočnosť a rozhodnúť, či a ktoré informácie je nevyhnutné ďalej overovať. Za dostatočné sa považujú iba také informácie o príjmoch a výdavkoch, z ktorých je veriteľ schopný získať objektívny obraz o žiadateľovej finančnej situácii. Spotrebiteľ je povinný poskytnúť veriteľovi na jeho žiadosť úplne, presné a pravdivé údaje. Táto povinnosť však nezbavuje veriteľa konať s odbornou starostlivosťou, teda vyžiadať si od spotrebiteľa potrebné informácie, aktívne si zabezpečovať ďalšie primerané a objektívne zistiteľné informácie o spotrebiteľovi a takto získané informácie riadne vyhodnotiť. Schopnosť spotrebiteľa splácať spotrebiteľský úver tak treba chápať ako situáciu, keď v závislosti na frekvencii splácania zostane spotrebiteľovi v jeho domácom rozpočte dostatok finančných prostriedkov, aby mohol bez akýchkoľvek problémov a obmedzení splácať splátku v predpokladanej výške. Preto dodávateľ musí okrem iného analyzovať spotrebiteľov domáci rozpočet, a to tak stranu príjmov, ako aj stranu výdavkov, a to vždy vo vzťahu ku konkrétnemu žiadateľovi o úver. Preskúmať jeho konkrétne príjmy zo zamestnaneckej alebo inej činnosti, náklady na bývanie, dopravu, domácnosť, vyživovaciu podobnosť a podobne. Analýza iba niektorej zo strán rozpočtu sama o sebe k posúdeniu úverovej schopnosti nepostačuje. 17.5. Vo vzťahu k povinnosti veriteľa posúdiť s odbornou starostlivosťou schopnosť spotrebiteľa splácať spotrebiteľský úver súd poukazuje aj na všeobecne akceptovanú judikatúru, a to napr. Rozsudok Krajského súdu v Prešove č. k. 19CoCsp/14/2022 zo dňa 30. júna 2022, Rozsudok Krajského súdu v Prešove č. k. 22CoCsp/19/2022 zo dňa 28. júna 2022, Rozsudok Krajského súdu v Prešove č. k. 6Co/171/2016 zo dňa 27. októbra 2016, Rozsudok Krajského súdu v Prešove č. k. 20Co/72/2017 zo dňa 26. októbra 2017, pričom v zmysle uvedenej judikatúry vyplývajú tieto závery: Za hrubé porušenie povinnosti podľa § 7 ods. 1 Zákona o spotrebiteľských úveroch možno považovať povrchné skúmanie schopnosti splácať úver bez údajov o sociálno-ekonomickej situácii spotrebiteľa v rozpore s odbornou starostlivosťou alebo účelové použitie dokladov o platobnej schopnosti spotrebiteľa na vytvorenie zdania väčšej bonity spotrebiteľa, ako tomu v skutočnosti je, aby mu bol poskytnutý väčší úver, ako je schopný splácať. (...) Dôsledkom podcenenia bonity je neposkytnutie ochrany veriteľovi, ktorý s hrubou nedbanlivosťou poruší povinnosť s odbornou starostlivosťou posúdiť bonitu spotrebiteľa. Odvolací súd uvádza, že v tomto smere § 11 ods. 2 Zákona o spotrebiteľských úveroch vôbec nepôsobí odradzujúco, preto je dôvodné aplikovať ustanovenie generálneho zákona – Občianskeho zákonníka, a to § 3 ods. 1 o odmietnutí ochrany pri tak závažnom porušení povinnosti veriteľa na finančnom trhu. Poskytovanie úverov a pôžičiek je veľmi vážnym predmetom podnikateľskej činnosti, pretože pri tomto nejde o odplatu platenú v hotovosti, ale o odloženú platbu bez toho, aby bolo zrejmé, čo postretne dlžníka po uzavretí zmluvy. Ak je takáto agenda obzvlášť sledovaná z dôvodu neistých pomerov, ktoré môžu nastať po poskytnutí úveru, potom musia existovať prísne nároky na vyžadovanie povinnosti konať s odbornou starostlivosťou a vyhodnotiť bonitu spotrebiteľa, keďže na rozdiel od neistých okolností po uzatvorení zmluvy je stav spotrebiteľa z pohľadu jeho osobných majetkových pomerov v čase kontraktácie spoznateľný. Ak Súdny dvor uznal ako odradzujúcu sankciu nepriznanie úrokov pri nezodpovednom prístupe dodávateľa na finančnom trhu pre porušenie konať s odbornou starostlivosťou, potom je podľa názoru odvolacieho súdu úplne eurokonformné aplikovať § 3 ods. 1 Občianskeho zákonníka a porušenie závažnej povinnosti veriteľa považovať za odporujúce morálke. (...) Zákon o spotrebiteľských úveroch vyžaduje skúmanie bonity klienta s odbornou starostlivosťou, t.j. vyžaduje vyšší stupeň obozretnosti a odbornosti. Pre naplnenie podmienok uvedených v ust. § 7 ods. 1 Zákona o spotrebiteľských úveroch nepostačuje len formálne zistenie základných informácií o výške príjmov a výdavkov spotrebiteľa, ale aj ich preukázanie a odborné posúdenie. Ak by pre splnenie zákonnej podmienky „s odbornou starostlivosťou posúdiť schopnosť spotrebiteľa splácať spotrebiteľský úver“ postačovalo len uvedenie výšky príjmov a výdavkov spotrebiteľa, bez ich náležitého preukázania a vyhodnotenia, nedošlo by k naplneniu účelu tohto ustanovenia, ktorým je predchádzanie vzniku spotrebiteľskej insolventnosti. 17.6. Z vykonaného dokazovania pritom vyplýva, že žalovaný nijako nepreukázal, že by ho zaujímala bonita žalobcu a či žalobca dokáže plniť záväzky z úverového vzťahu. Žalovaný sa obmedzil len na tvrdenie žalobcu, ktoré mu však žalobca ani žiadnym spôsobom nepreukázal a na inertné zisťovanie príjmu žalobcu. Žalovaný už ďalej nezískaval informácie zo žiadnych iných relevantných zdrojov. 17.7. Pre naplnenie dikcie § 7 ods. 1 Zákona o spotrebiteľských úveroch pritom nepostačuje len formálne zistenie základných informácií o výške príjmov a výdavkov spotrebiteľa, ale aj ich preukázanie
a odborné posúdenie. Ak by pre splnenie zákonnej podmienky „s odbornou starostlivosťou posúdiť schopnosť spotrebiteľa splácať spotrebiteľský úver“ postačovalo len uvedenie výšky príjmov a výdavkov spotrebiteľa, bez ich náležitého preukázania a vyhodnotenia, nedošlo by k naplneniu účelu tohto ustanovenia, ktorým je predchádzanie vzniku spotrebiteľskej insolventnosti. Pokiaľ veriteľ využil takúto ľahkomyseľnosť, musí niesť dôsledky, a to aj pri nedbanlivosti pri overovaní si bonity žalovaného, životných nákladov a celkovej schopnosti splácať úver. 17.8. Vzhľadom na skutočnosť, že žalovaný neuviedol žiadne relevantné skutočností o skúmaní schopnosti žalobcu splácať Úvery a ani súdu žiadne relevantné doklady o predmetnom skúmaní nepredložil, je zrejmé, že vyššie uvedeným spôsobom zodpovedajúcim odbornej starostlivosti pri skúmaní bonity nepostupoval. Nezaujímalo ho overenie príjmov a ani samotné výdavky žalobcu, a to najmä to, či po ich úhrade má dostatočnú finančnú rezervu na splácanie Úverov. 17.9. Bolo pritom základnou povinnosťou žalovaného vo vzťahu k bonite žalobcu získať informácie od neho priamo a v jeho súčinnosti, a následne takto získané informácie zhromaždiť, vyhodnotiť ich dostatočnosť a rozhodnúť, či a ktoré informácie je nevyhnutné ďalej overovať. Za dostatočné sa pritom považujú iba také informácie o príjmoch a výdavkoch, z ktorých je veriteľ schopný získať objektívny obraz o žiadateľovej finančnej situácii. Spôsob, akým žalovaný posudzoval schopnosť žalobcu splácať Úvery, nebol podľa názoru súdu spôsobilý objektívne vytvoriť pravdivý obraz o žalobcovej finančnej situácii, a teda došlo k hrubému porušeniu základnej povinnosti žalovaného posúdiť s odbornou starostlivosťou schopnosť žalobcu splácať Úvery. 17.10. V nadväznosti na vyššie uvedené teda súd dospel k záveru, že Úvery je potrebné v zmysle § 11 ods. 2 v spojení s § 7 ods. 1 Zákona o spotrebiteľských úveroch považovať za bezúročné a bez poplatkov. 18. Nakoľko súd dospel k záveru o bezúročností a bezpoplatkovostí Úverov, tak sa ďalej z dôvodu hospodárnosti a účelnosti súdneho konania nezaoberal ďalšími námietkami žalobcu vo vzťahu k obligatórnym náležitostiam Zmlúv a rozporu úrokov s dobrými mravmi, ktoré by taktiež odôvodňovali bezúročnosť a bezpoplatkovosť Úverov. 19. Žalobca žalovanému preplatil na Úvere 1 sumu v celkovej výške 796,60 EUR (3.296,60 – 2.500,00) a na Úvere 2 sumu v celkovej výške 474,65 EUR (2.474,65 - 2.000,00). Žalobcovi teda vzniklo voči žalovanému právo na vydanie bezdôvodného obohatenia vo výške preplatených Úverov. Vzhľadom na vznesenú námietku premlčania sa súd ďalej zaoberal jej dôvodnosťou. 19.1. Podľa § 107 ods. 1 a 2 Občianskeho zákonníka právo na vydanie plnenia z bezdôvodného obohatenia sa premlčí za dva roky odo dňa, keď sa oprávnený dozvie, že došlo k bezdôvodnému obohateniu a kto sa na jeho úkor obohatil. Najneskôr sa právo na vydanie plnenia z bezdôvodného obohatenia premlčí za tri roky, a ak ide o úmyselné bezdôvodné obohatenie, za desať rokov odo dňa, keď k nemu došlo. 19.2. Premlčanie práva na vydanie bezdôvodného obohatenia je normatívne konštruované rovnako ako premlčanie práva na náhradu škody. Aj v tomto prípade pristúpil zákonodarca ku kombinácii subjektívnej a objektívnej premlčacej lehoty. Počiatok plynutia dvojročnej subjektívnej premlčacej lehoty na uplatnenie práva na vydanie bezdôvodného obohatenia je stanovený na okamih získania subjektívnej vedomosti oprávneného o tom, že: (-) k bezdôvodnému obohateniu došlo a (-) kto sa na jeho úkor obohatil. Oba predpoklady musia byť splnené súčasne, a až týmto časovým okamihom dochádza k zrodu žalobného práva oprávneného. Objektívna premlčacia lehota začína plynúť od dňa, kedy k bezdôvodnému obohateniu došlo. 19.3. V ustanovení § 106 (pozn. súdu obdobné platí aj na § 107) sa využíva normatívny konštrukt kombinácie dvojročnej subjektívnej premlčacej lehoty a trojročnej objektívnej premlčacej lehoty. Pre vzťah týchto lehôt je charakteristické, že ich plynutie je komplementárne. To znamená, že okamih, v ktorom mohol oprávnený subjekt uplatniť právo po prvýkrát (tzv. actio nata), sa zásadne definuje momentom nadobudnutia subjektívnej vedomosti oprávnenej osoby. Od tohto okamihu začína plynúť dvojročná premlčacia lehota na uplatnenie práva na súde. Táto subjektívna premlčacia lehota však plynie v rámci lehoty objektívnej, ustanovenej na tri roky. Objektívna premlčacia lehota začína plynúť od právnej udalosti zakladajúcej nárok oprávneného (poškodeného), ktorou je v tomto prípade škodná
udalosť. Z uvedeného vyplýva, že oprávnený subjekt môže uplatniť právo na náhradu škody najneskôr v posledný deň objektívnej (trojročnej alebo desaťročnej) premlčacej lehoty. Zároveň sa však vyžaduje aj uplatnenie práva najneskôr v posledný deň subjektívnej premlčacej lehoty (ŠTEVČEK, DULAK, BAJÁNKOVÁ, FEČÍK, SEDLAČKO, TOMAŠOVIČ A KOL. Občiansky zákonník I. 2. vydání. Praha: C. H. Beck, 2019, s. 759–760.). 19.4. Námietku premlčania považoval súd za dôvodnú, keďže žalobca sa o tzv. preplatení Úverov dozvedel najneskôr dňa 4.1.2013 (v tento deň Úvery splatil), pričom o tejto skutočností sa dozvedel od združenia ešte pred samotným splatením. Informáciu združenia o preplatení Úverov adresovanú žalobcovi možno vyhodnotiť ako okamih získania subjektívnej vedomosti žalobcu ako oprávneného o tom, že: (-) k bezdôvodnému obohateniu došlo a (-) kto sa na jeho úkor obohatil. Tzn., že táto skutočnosť predstavuje okamih, v ktorom mohol oprávnený subjekt uplatniť právo po prvýkrát (tzv. actio nata). 19.5. Žalobca sa teda dozvedel o tom, že žalovaný sa na jeho úkor obohatil najneskôr 4.1.2013, a tak subjektívna premlčacia lehota mohla uplynúť najneskôr dňa 4.1.2015. 19.6. Podľa § 100 ods. 1 Občianskeho zákonníka právo sa premlčí, ak sa nevykonalo v dobe v tomto zákone ustanovenej. Na premlčanie súd prihliadne len na námietku dlžníka. Ak sa dlžník premlčania dovolá, nemožno premlčané právo veriteľovi priznať. 19.7. Na základe vyššie uvedených skutočností a právnych noriem vyplýva, že žalovaný sa dovolal premlčania vo vzťahu k žalobcom uplatneným nárokom na vydanie bezdôvodného obohatenia dôvodne, a tak súd nemôže premlčané právo žalobcovi priznať. Z tohto dôvodu potom súd žalobu v časti vydania bezdôvodného obohatenia v celom rozsahu zamietol. NZP 20. Napokon sa súd zaoberal otázkou namietaných neprijateľných zmluvných podmienok. 20.1. Podľa § 298 ods. 1 a 2 CSP súd môže v rozsudku, ktorý sa týka spotrebiteľského sporu, aj bez návrhu vysloviť, že určitá zmluvná podmienka používaná dodávateľom v spotrebiteľskej zmluve alebo v iných zmluvných dokumentoch súvisiacich so spotrebiteľskou zmluvou je neprijateľná; v takom prípade súd uvedie vo výroku rozsudku znenie tejto zmluvnej podmienky, ako bolo dohodnuté v spotrebiteľskej zmluve alebo v iných zmluvných dokumentoch súvisiacich so spotrebiteľskou zmluvou. Ak súd určil niektorú zmluvnú podmienku v spotrebiteľskej zmluve alebo v iných zmluvných dokumentoch súvisiacich so spotrebiteľskou zmluvou za neplatnú z dôvodu neprijateľnosti takej zmluvnej podmienky, nepriznal plnenie dodávateľovi z dôvodu takej zmluvnej podmienky alebo mu na základe takej zmluvnej podmienky uložil povinnosť vydať spotrebiteľovi bezdôvodné obohatenie, nahradiť škodu alebo zaplatiť primerané finančné zadosťučinenie, súd aj bez návrhu výslovne uvedie vo výroku rozsudku znenie tejto zmluvnej podmienky, ako bolo dohodnuté v spotrebiteľskej zmluve alebo v iných zmluvných dokumentoch súvisiacich so spotrebiteľskou zmluvou. 20.2. Žalobca v postavení spotrebiteľa má taktiež zákonné právo na ochranu pred neprijateľnými podmienkami v spotrebiteľských zmluvách aj v zmysle § 3 ods. 3 Zákona o ochrane spotrebiteľa. Spotrebiteľ má pritom právo, aby jeho právne postavenie nebolo spochybňované existenciou neprijateľnej zmluvnej podmienky a v tomto slova zmysle nie je rozhodné, či dochádza aj k uplatneniu práv na plnenie vyplývajúcich z takejto neprijateľnej podmienky, ako ani to, kedy sa spotrebiteľ domáha určenej zmluvnej podmienky za neprijateľnú. 20.3. V zmysle Smernice rady 93/13/EHS z 5.4.1993 o nekalých podmienkach v spotrebiteľských zmluvách sú členské štáty Európskej únie povinné zabezpečiť, aby nekalé podmienky použité v zmluvách uzatvorených so spotrebiteľom zo strany predajcu alebo dodávateľa podľa ich vnútroštátneho práva neboli záväzné pre spotrebiteľa a aby zmluva bola podľa týchto podmienok naďalej záväzná pre strany, ak je jej ďalšia existencia možná bez nekalých podmienok. 20.4. Podľa § 53 ods. 1 a 2 Občianskeho zákonníka spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa. To neplatí, ak ide o zmluvné podmienky, ktoré sa týkajú hlavného predmetu plnenia a primeranosti ceny, ak tieto zmluvné podmienky sú vyjadrené určito, jasne a zrozumiteľne alebo ak boli neprijateľné podmienky individuálne dojednané. Za individuálne dojednané zmluvné ustanovenia
sa nepovažujú také, s ktorými mal spotrebiteľ možnosť oboznámiť sa pred podpisom zmluvy, ak nemohol ovplyvniť ich obsah. 20.5. Neprijateľnou zmluvnou podmienkou je podmienka, ktorá vyvoláva v neprospech spotrebiteľa ako slabšej zmluvnej strany hrubú nerovnováhu. Znaky neprijateľnej zmluvnej podmienky napĺňa nielen podmienka, ktorá je neprimeraná (napr. neprimeraná sankcia za porušenie záväzku spotrebiteľa), ale aj podmienka, ktorá je neurčitá alebo je v rozpore s „ratio legis“ zákonného ustanovenia, podľa ktorého bola dojednaná. 21. Súdu sú známe rozhodnutia všeobecných súdov Slovenskej republiky vo vzťahu k určeniu neprijateľnosti zmluvných podmienok vymedzených žalobcom v tomto spore, pričom v tomto prípade nevidí dôvod sa od nich odchýliť, a tak k jednotlivým zmluvným podmienkam a odôvodneniu ich neprijateľnosti poukazuje na nižšie uvedené rozhodnutia. 22. Zmluvná podmienka 1 a Zmluvná podmienka 4. 22.1. Rozsudok Krajského súdu v Prešove č. k. 2Co/60/2019 zo dňa 26. augusta 2019 Je potrebné konštatovať, že už samotné znenie zmluvnej podmienky uvedené v zmluve o úvere v obchodných podmienkach v čl. 4 v znení „platby klienta sa voči pohľadávke banky započítavajú bez ohľadu na to, na aké záväzky bola platba poukázaná v nasledujúcom poradí: 1. na poplatky podľa Sadzobníka, 2. sankčný úrok, 3. úrok z úveru, 4. splátka istiny úveru“, evokujú ich neprijateľnosť, keďže zmluvné ustanovenia umožňujúce zápočet úhrad na iné plnenia ako na istinu, predstavujú neprijateľnú zmluvnú podmienku a majú za následok nevyvážený vzťah veriteľa a dlžníka v otázke plnenia dlhu. Táto zmluvná podmienka nerešpektuje vôľu spotrebiteľa, ktorý má nepochybne prioritný záujem predovšetkým na úhrade istiny. Na druhej strane dodávateľovi umožňuje presadiť jeho ekonomické záujmy, čím zakladá hrubú nerovnováhu v právach a povinnostiach v neprospech spotrebiteľa. Ak bolo zmluvné ustanovenie nadiktované v rámci kontraktácie v režime typovej zmluvy, ide vždy o neprijateľnú zmluvnú podmienku, ktorá je absolútne neplatná. Sporná zmluvná podmienka je tak v rozpore s § 54 ods.1 a § 39 Občianskeho zákonníka. Započítanie splátok, resp. čiastočný plnení najprv na príslušenstvo a až na poslednom mieste na samotnú pohľadávku, výrazne navyšuje náklady spotrebiteľa spojené s úverom oproti situácii, ak by sa jeho platby použili v súlade s úpravou § 566 ods. 2 Občianskeho zákonníka. Žalovaný navyše nepreukázal, že uvedená zmluvná podmienka bola individuálne dohodnutá. Takéto vyslovenie nie je viazané zákonom iba v čase prípadného trvania zmluvného vzťahu medzi stranami sporu, čo zohľadnil správnym spôsobom aj súd prvej inštancie. 22.2. Táto zmluvná podmienka bola taktiež právoplatnými rozhodnutiami súdov vyhlásená za neprijateľnú, a to týmito rozhodnutiami: Rozsudok Krajského súdu v Prešove č. k. 13Co/156/2019 zo dňa 25. februára 2020, Rozsudok Okresného súdu Prešov č. k. 29Csp/25/2018 zo dňa 25. februára 2019, Rozsudok Krajského súdu v Prešove č. k. 19CoCsp/55/2020 zo dňa 10. júna 2021. 23. Zmluvná podmienka 3 a Zmluvná podmienka 6. 23.1. Rozsudok Okresného súdu Prešov č. k. 9C/137/2016 zo dňa 3. októbra 2016. Procesný súd zastáva názor, že upomienky v prejednávanej veci majú jednoznačne sankčný charakter (viď ich výšku ako aj rozdielnu cenu za prvú a druhú upomienku hospodárskymi nákladmi na ich zhotovenie nepreukázanú ako aj to, že za poplatok nie je poskytované žiadne plnenie v prospech spotrebiteľa), čo treba považovať za neprípustné. Navyše tieto sankcie rovnako ako aj zmluvná pokuta sú netransparentne uvedené iba v ÚP a nie priamo v zmluve. 24. Zmluvná podmienka 7. 24.1. Nález Ústavného súdu SR III. ÚS 438/2018 zo dňa 11. júna 2019. Pre platnosť rozhodcovskej zmluvnej doložky v spotrebiteľských veciach sa vyžaduje, aby mal spotrebiteľ možnosť vyjadriť s ňou pri uzatváraní zmluvy nesúhlas tak, aby v prípade vyznačenia nesúhlasu vzájomné spory v súvislosti so spotrebiteľskou zmluvou bol príslušný prejednať a rozhodnúť všeobecný súd. Pokiaľ je táto podmienka splnená, nemožno sa dovolávať bez ďalšieho neplatnosti takejto doložky. Nie je pritom rozhodujúce, či spotrebiteľ vyznačil súhlas s doložkou vedome alebo z nepozornosti.
24.2. Rozsudok Okresného súdu Prešov č. k. 15Csp/5/2021 zo dňa 16. septembra 2019. Pokiaľ ide o zmluvnú podmienku uvedenú vo výroku III. tohto rozsudku, tu súd uvádza, že táto nebola so žalobcom ako spotrebiteľom osobitne individuálne dojednaná, žalobca nemal možnosť prejaviť svoju slobodnú vôľu, mohol len svojím podpisom túto rozhodcovskú zmluvu ako celok akceptovať alebo odmietnuť. Táto zmluvná podmienka nebola dojednaná individuálne a v zmysle ust. § 53 ods. 5Občianskeho zákonníka, a preto je absolútne neplatná aj z dôvodu, že žalobcovi nedala možnosť na výber medzi rozhodcovským konaním a konaním pred všeobecným súdom. Rozhodcovskou zmluvou reálne došlo k narušeniu Smernicou Rady 93/13 EHS z 05.04.1993 o nekalých podmienkach v spotrebiteľských zmluvách, sledovanej rovnováhy medzi zmluvnými stranami v neprospech spotrebiteľa, a teda žalovaný od počiatku sledoval v súvislosti s koncipovaním rozhodcovskej zmluvy to, aby v prípade vzniku sporov zo zmluvy boli tieto vždy riešené na rozhodcovskom súde, ktorý vyberie žalovaný, a to na súde, ktorý sa nachádza v mieste jeho sídla za účelom minimalizácie jej nákladov a reálneho sťaženia uplatnenia práv žalobcu. Dojednanie rozhodcovskej zmluvy je absolútne neplatné, keďže takto formulovaná zmluva s textom vopred pripraveným je uzavretá v neprospech žalobcu, keďže deleguje v konečnom ponímaní všetky právomoci len na rozhodcovský súd v Bratislave. Žalovaný nepreukázal osobitné vyjednanie rozhodcovskej zmluvy, resp. že by si žalobca osobitne vymienil jej dojednanie. (Obdobne Uznesenie Krajského súdu Prešov spisová značka: 18Co/189/2018.). 24.3. Rozsudok Okresného súdu Prešov č. k. 8Csp/198/2019 zo dňa 14. augusta 2020. Z obsahu spisu je nepochybné, že v danom prípade ide o spor zo spotrebiteľskej zmluvy, z ktorej vyplýva, že všetky spory medzi zmluvnými stranami budú rozhodované v súlade rozhodcovskou doložkou uvedenou v čl. 10., II. Všeobecných obchodných podmienok. Kvalifikačným kritériom pre záver, že nejde o individuálne vyjednaný zmluvnú podmienku je stav, ak zmluvné podmienky boli vopred pripravené a nebolo možné meniť ich obsah, čo je daný prípad (čl. 3 Smernice Rady93/13/ EHS o nekalých podmienkach v spotrebiteľských zmluvách), takže aj v predmetnej veci v celom rozsahu je súdna kontrola neprijateľnosti zmluvných podmienok v časti rozhodcovskej doložky opodstatnená. Vopred pripravená zmluvná podmienka predmetnej zmluvy o úvere, ktorú nemožno meniť individuálnym dojednaním svedčí o tom, že žalobkyňa ako spotrebiteľ nemala vôľu, ale ani možnosť si rozhodcovskú doložku dojednať individuálne. Ak má byť rozhodcovská doložka právom akceptovateľná ako prejav zmluvnej autonómie, musí byť výsledkom slobodnej vôle oboch zmluvných strán. Slobodná vôľa vyžaduje informácie o možnosti voľby medzi viacerými riešeniami a informácie o tom, čo konkrétna voľba znamená. Kritériom pre záver, že nejde o individuálne dojednanú rozhodcovskú doložku je nepochybne forma uzavretej zmluvy, t.j. skutočnosť, že rozhodcovská doložka bola súčasťou obchodných podmienok. Takúto rozhodcovskú doložku nemožno v žiadnom prípade považovať za individuálne dojednanú, a teda ide o neprijateľnú zmluvnú podmienku v zmysle ust. § 53 ods. 4 písm. r/Občianskeho zákonníka, a preto súd žalobe v uvedenej časti vyhovel. 24.4. Táto zmluvná podmienka bola taktiež právoplatnými rozhodnutiami súdov vyhlásená za neprijateľnú, a to týmito rozhodnutiami: Rozsudok Krajského súdu v Prešove č. k. 15CoCsp/9/2020 zo dňa 10. júna 2021, Rozsudok Krajského súdu v Prešove č. k. 19CoCsp/55/2020 zo dňa 9. júna 2020. 25. Z odôvodnení uvedených rozhodnutí nesporne vyplýva, že zmluvné dojednania (Zmluvná podmienka 1, Zmluvná podmienka 4, Zmluvná podmienka 3, Zmluvná podmienka 6 a Zmluvná podmienka 7) sú neprijateľnými zmluvnými podmienkami. Taktiež všeobecnými súdmi Slovenskej republiky už predmetné zmluvné podmienky boli vyhlásené za neprijateľné a súd v tomto spore nevidí dôvod sa od nich odchýliť. 26. Zmluvná podmienka 2 a Zmluvná podmienka 5. 26.1. Tieto zmluvné podmienky nepovažoval súd za neprijateľné, nakoľko nie je neprijateľné zmluvné dojednanie, podľa ktorého, v prípade, ak sa úver stane predčasne splatným žalovaný ako banka je oprávnený úročiť nesplatenú istinu úveru zmluvnou úrokovou sadzbou a sadzbou úroku z omeškania vo výške stanovenej v oznámení, a to od dátumu predčasnej splatnosti až do úplného splatenia zmluvného záväzku klienta voči banke. 26.2. Súd sa nestotožnil s námietkou žalobcu, že dotknutá zmluvná podmienka je netransparentná, nakoľko z nej nie je jasné, čo treba považovať za sumu, s ktorou je dlžník v omeškaní. Z citovanej
zmluvnej podmienky je pritom zrejme, že úročí sa „nesplatená istina úveru“ a nie „aj dlžné úroky, či už z úveru, alebo z omeškania“, tak ako tvrdí žalobca. 27. Vo vzťahu k námietkam žalovaného súd poukazuje na vyššie uvedené odôvodnenie jednotlivých rozhodnutí. 28. Na základe vyššie uvedeného potom súd dospel k záveru, že žalobný návrh žalobcu je v časti určenia neprijateľnosti zmluvných podmienok sčasti dôvodný a určil vybrané dotknuté zmluvné podmienky za neprijateľne (Zmluvná podmienka 1, Zmluvná podmienka 4, Zmluvná podmienka 3, Zmluvná podmienka 6 a Zmluvná podmienka 7), pričom vo zvyšku žalobný návrh vo vzťahu k určeniu neprijateľnosti zmluvných dojednaní (Zmluvná podmienka 2 a Zmluvná podmienka 5) zamietol. 29. O nároku na náhradu trov konania súd rozhodol podľa § 262 ods. 1 CSP v spojení s § 255 ods. 2 CSP, a to v rozhodnutí, ktorým sa konanie končí a podľa zásady pomerného úspechu v spore. 29.1. Úspech žalobcu v časti určovacieho žalobného návrhu (určenie bezúročností a bezpoplatkovostí Úverov, určenie 7 NZP) predstavoval 7/9 a jeho neúspech 2/9, a preto má žalobca vo vzťahu k žalovanému nárok na náhradu trov konania v rozsahu 5/9 (rozdiel medzi pomerom úspechu a neúspechu), čomu zodpovedá 55 %, ktorý mú súd priznal, tak ako je uvedené vo výroku tohto rozsudku. 29.2. Úspech žalobcu v časti žalobného návrhu na peňažné plnenie predstavoval 100 % (zamietnuté v celej časti), a preto má žalovaný vo vzťahu k žalobcovi nárok na náhradu trov konania v rozsahu 100 %, ktorý mú súd priznal, tak ako je uvedené vo výroku tohto rozsudku. 29.3. O výške náhrady trov konania bude rozhodnuté samostatným uznesením, ktoré vydá vyšší súdny úradník postupom podľa § 262 ods. 2 CSP po právoplatnosti tohto rozsudku. Poučenie: Proti tomuto rozsudku možno podať odvolanie v lehote 15 dní odo dňa jeho doručenia na Okresnom súde Prešov. V odvolaní sa uvedie ktorému súdu je určené, kto ho robí, ktorej veci sa týka, čo sa ním sleduje a uvedie sa spisová značka. Ďalej sa uvedie proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie musí byť podpísané a treba ho predložiť s potrebným počtom rovnopisov a s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Rozsah v akom sa rozhodnutie napáda môže odvolateľ rozšíriť len do uplynutia lehoty na podanie odvolania. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Exekúciu tohto rozsudku je možné vykonať podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov.

Zdroj: KAUZIS.SK – https://www.kauzis.sk/judikatura/r/ECLI:SK:OSPO:2024:8123200013.4 (dáta aktuálne k 15. 11. 2026). Záväzné je znenie zverejnené súdom.




